P6_TA(2006)0436

Izvedbeni ukrepi (nivo 2) Direktive o prospektu

Resolucija Evropskega parlamenta o računovodskih standardih, ki jih uporabljajo izdajatelji iz tretjih držav in njihovi skladnosti z Mednarodnimi standardi računovodskega poročanja, kot navedeno v osnutku izvedbenih ukrepov iz Direktive o prospektu in Direktive o preglednosti (osnutek Uredbe Komisije, ki spreminja Uredbo Komisije (ES) št. 809/2004 o računovodskih standardih, v skladu s katerimi so prikazane pretekle informacije, vsebovane v prospektih, in osnutek Sklepa Komisije o uporabi informacij, pripravljenih v skladu z mednarodno sprejetimi računovodskimi standardi, s strani izdajateljev vrednostnih papirjev iz tretjih držav)

Evropski parlament,

- ob upoštevanju Direktive 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje [1], zlasti člena 7(1) Direktive,

- ob upoštevanju Direktive 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu [2], zlasti člena 23(4) Direktive,

- ob upoštevanju Uredbe (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov [3],

- ob upoštevanju osnutka Uredbe Komisije o spremembah Uredbe Komisije (ES) št. 809/2004 o računovodskih standardih, v skladu s katerimi so prikazane pretekle informacije, vsebovane v prospektih,

- ob upoštevanju osnutka Sklepa Komisije o uporabi informacij, pripravljenih v skladu z mednarodno sprejetimi računovodskimi standardi, s strani izdajateljev vrednostnih papirjev iz tretjih držav,

- ob upoštevanju Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [4], kakor je bil spremenjen s Sklepom Sveta 2006/512/ES z dne 17. julija 2006 [5]

- ob upoštevanju izjave, ki jo je predsednik Komisije Romano Prodi dal Parlamentu dne 5. februarja 2002,

- ob upoštevanju svoje resolucije z dne 5. februarja 2002 o izvajanju zakonodaje o finančnih storitvah [6] v okviru Lamfalussijevega poročila,

- ob upoštevanju predlaganih sprememb k osnutku Direktive Komisije, ki spreminja Uredbo (ES) št. 809/2004, in k osnutku izvedbenega sklepa o uporabi informacij, pripravljenih v skladu z mednarodno sprejetimi računovodskimi standardi, s strani izdajateljev vrednostnih papirjev iz tretjih držav, ki jih je sprejel Odbor za ekonomske in monetarne zadeve dne 4. oktobra 2006,

- ob upoštevanju odgovora Komisije na predlagane spremembe, ki je bil posredovan Parlamentu v pismu z dne 18. oktobra 2006, naslovljenem na poročevalce in predsednico Odbora za ekonomske in monetarne zadeve,

- ob upoštevanju sklepov Sveta ECOFIN z dne 5. maja 2006, v katerih je poudarjen pomen nadzora, usklajevanja in zbliževanja znotraj EU,

- ob upoštevanju členov 81 in 103(2) svojega Poslovnika,

1. poziva Komisijo, naj čim bolj upošteva omejitve pooblastil, ki so ji bila dodeljena z Direktivo 2003/71/ES in Direktivo 2004/109/ES v skladu z veljavnimi določbami iz Pogodbe, s čimer bo zagotovljena pravna varnost za udeležence na finančnem trgu;

2. poudarja, da je osnutek izvedbenih ukrepov učinkovita rešitev za doseganje izboljšanih pogojev poslovanja za investicijske družbe in druga mesta trgovanja ter učinkovitih, preglednih in varnih finančnih trgov v Evropski uniji;

3. poudarja, da je delo, ki ga je Parlament opravljal od objave izvedbenih ukrepov, spodbujala potreba po spoštovanju zakonskih določb, katerih namen je zagotovitev uravnoteženega razmerja med konkurenčnostjo in preglednostjo za finančne trge, interesne skupine (delničarji, izdajatelji in uporabniki), regulativne organe in demokratično izvoljene predstavnike;

4. pozdravlja pripravljenost Komisije, ki jo je pokazala pri sodelovanju s Parlamentom, da bi našli najboljšo možno rešitev za vse vpletene strani; ponovno opozarja, da je treba Parlament od najzgodnejše faze naprej vključiti v pripravljalno delo za vse ukrepe nivoja 2 ter ga o tem obveščati;

5. ugotavlja, da postopek v zvezi z dokončanjem izvedbenih ukrepov Direktive 2003/71/ES in Direktive 2004/109/ES do sedaj tako rekoč ni obstajal, če upoštevamo običajni razvoj zakonodaje EU; zato poudarja, da je treba doseči rezultate, ki bodo medsebojno zadovoljili vse zadevne institucije v prid pozitivnega razvoja medinstitucionalnih odnosov;

6. poziva Komisijo, da podaljša mandat, ki ga je dne 25. junija 2004 podelila Odboru evropskih regulativnih organov s področja vrednostnih papirjev, da bi ta lahko spodbujal pristojne nacionalne organe k usklajeni obravnavi tretjih držav in zagotovil tehnično pomoč pri ocenjevanju skladnosti nacionalnih standardov tretjih držav, ki niso splošno sprejeta računovodska načela ZDA, Japonske in Kanade, z Mednarodnimi standardi računovodskega poročanja (IFRS), če zadevnim tretjim državam ni treba prenoviti finančnih izkazov od 1. januarja 2007 do 1. januarja 2009;

7. poudarja, da bi morala Komisija obdobje od 1. januarja 2007 do 1. januarja 2009 izkoristiti za napredek ali začetek pogajanj, s katerimi bi dosegli približevanje IFRS in splošno sprejetih računovodskih načel tretjih držav; poziva Komisijo, naj Evropskemu odboru za vrednostne papirje in Parlamentu predstavi delovni program o načrtu pogajanj s tretjimi državami glede približevanja IFRS in splošno sprejetih računovodskih načel tretjih držav;

8. poudarja, da bi moralo ocenjevanje splošno sprejetih računovodskih načel tretjih držav poleg tehničnih vidikov upoštevati tudi gospodarske in pravne vidike;

9. poziva Komisijo, da zagotovi opredelitev enakovrednosti, vključno z dosledno uporabo zahtev za uskladitev, ki se bodo uporabljale v tretjih državah v zvezi z evropskimi izdajatelji v okviru IFRS, in zahtev, ki so se na podlagi podrobne in objektivne analize razlik med računovodskimi standardi tretjih držav in IFRS izkazale kot potrebne za zagotovitev varnosti investitorjev;

10. meni, da če 1. januarja 2009 ne bo obstajal sporazum o skladnosti IFRS in splošno sprejetih računovodskih načel ZDA, pri čemer je skladnost opredeljena tako, kakor je določeno v odstavku 9, bi morala ameriška podjetja, ustanovljena v Evropi, v celoti uporabljati IFRS; poziva druge pristojne organe Unije, da zavzamejo stališče v skladu s temi smernicami;

11. izraža nezadovoljstvo glede vključitve novih ukrepov za nadaljnji izvzem vrednostnih papirjev za obdobje dveh let v tako pozni fazi procesa in meni, da to ni primerno;

12. sprejema izvedbene ukrepe, če Komisija upošteva zgoraj navedene točke;

13. naroči svojemu predsedniku, naj to resolucijo posreduje Svetu, Komisiji in Odboru evropskih regulativnih organov s področja vrednostnih papirjev.

[1] UL L 345, 31.12.2003, str. 64.

[2] UL L 390, 31.12.2004, str. 38.

[3] UL L 243, 11.9.2002, str. 1.

[4] UL L 184, 17.7.1999, str. 23.

[5] UL L 200, 22.7.2006, str. 11.

[6] UL C 284 E, 21.11.2002, str. 115.

--------------------------------------------------